รัฐบาลไทย-ข่าวทำเนียบรัฐบาล-นายกรัฐมนตรีเข้าร่วมการประชุมสุดยอดผู้นำลุ่มน้ำโขงตอนล่าง ครั้งที่ 3 อย่างไม่เป็นทางการ (Retreat)
วันพฤหัสบดีที่ 5 เมษายน 2561
นายกรัฐมนตรีเข้าร่วมการประชุมสุดยอดผู้นําลุ่มน้ําโขงตอนล่าง ครั้งที่ 3 อย่างไม่เป็นทางการ (Retreat)
นายกรัฐมนตรีเข้าร่วมการประชุมสุดยอดผู้นําลุ่มน้ําโขงตอนล่าง ครั้งที่ 3 อย่างไม่เป็นทางการ (Retreat)
วันนี้ (5 เมษายน 2561) เวลา 9.00 น. พลเอก ประยุทธ์ จันทร์โอชา นายกรัฐมนตรี เข้าร่วมการประชุมสุดยอดผู้นําลุ่มน้ําโขงตอนล่าง ครั้งที่ 3 อย่างไม่เป็นทางการ (Retreat) ณ ห้องบอลรูม 1 สกขารีสอร์ท แอนด์ คอนเวนชัน เซ็นเตอร์ (Sokha Siem Reap Resort & Convention Center) โดยภายหลังการประชุม พลโท วีรชน สุคนธปฏิภาค รองโฆษกประจําสํานักนายกรัฐมนตรี กล่าวสรุปสาระสําคัญการหารือดังนี้
การประชุมสุดยอดผู้นําลุ่มน้ําโขงตอนล่าง ครั้งที่ 3 อย่างไม่เป็นทางการ มี 2 หัวข้อ ดังนี้ 1.การเสริมสร้างการดําเนินการตามข้อตกลงแม่โขง ปี 2538 (Strengthening the Implementation of the 1995 Mekong Agreement) 2.บทบาทของคณะกรรมาธิการแม่น้ําโขงในโครงสร้างสถาปัตยกรรมความร่วมมือภูมิภาค (The Role of MRC in the Regional Cooperation Architecture)
หัวข้อที่ 1 การเสริมสร้างความเข้มแข็งในการดําเนินการตามความตกลงว่าด้วยความร่วมมือเพื่อการพัฒนาลุ่มแม่น้ําโขงอย่างยั่งยืน พ.ศ. 2538 นายกรัฐมนตรีกล่าวถึงการให้ความสําคัญกับการดําเนินงานตามพันธกรณีของความตกลงฯ พ.ศ. 2538 และกรอบความร่วมมือคณะกรรมาธิการแม่น้ําโขงอย่างเป็นรูปธรรม โดยดําเนินความร่วมมือในทุกด้านของการพัฒนาที่ยั่งยืน การใช้ การบริหารจัดการและการอนุรักษ์ทรัพยากรน้ํา และทรัพยากรที่เกี่ยวข้องของลุ่มแม่น้ําโขง โอกาสนี้ นายกรัฐมนตรียังเสนอผู้นําประเทศสมาชิกให้ร่วมกันเสริมสร้างความเข้มแข็งของการแลกเปลี่ยนข้อมูลน้ํา ซึ่งครอบคลุมการรักษาปริมาณและคุณภาพน้ํา เพื่อเสริมสร้างความมั่นคงด้านน้ําตั้งแต่ต้นน้ําถึงปลายน้ํา และยกระดับชีวิตความเป็นอยู่และการประกอบอาชีพของประชาชนริมฝั่งโขง และควรมุ่งเน้นสนับสนุนประเทศสมาชิกในการบริหารจัดการความเสี่ยงของภัยพิบัติจากภาวะน้ําแล้ง น้ําท่วมและคุณภาพน้ําอย่างเป็นระบบ ด้วยเทคนิควิชาการจากฐานข้อมูล ข้อสารสนเทศและองค์ความรู้ที่ผสานมุมมองเชิงลุ่มน้ําอย่างครอบคลุม
ทั้งนี้ รัฐบาลไทยยินดีสนับสนุนการเสริมสร้างความมั่นคงด้านน้ําของประเทศสมาชิก เพื่อตอบสนองการพัฒนาทางเศรษฐกิจ สังคมและรักษาสิ่งแวดล้อม ตามเงื่อนไขการพัฒนาของแต่ละประเทศ รวมทั้งความเป็นหุ้นส่วนอย่างใกล้ชิดของประเทศสมาชิกบนพื้นฐานของการสร้างความไว้เนื้อเชื่อใจ การเคารพซึ่งกันและกัน และการมีผลประโยชน์ร่วมกัน เพื่อเดินหน้าไปด้วยกัน โดยไม่ทิ้งใครไว้เบื้องหลัง
นายกรัฐมนตรีเชื่อมั่นว่า ความร่วมมืออย่างใกล้ชิดของประเทศสมาชิกจะทําให้ลุ่มแม่น้ําโขงของเกิดสันติภาพ ความมั่นคงและยั่งยืน ก่อให้เกิดความไว้เนื้อเชื่อใจ และสามารถใช้กลไกความร่วมมือที่กําหนดไว้มาสู่การปฎิบัติที่เป็นรูปธรรม ซึ่งคือการนําองค์ความรู้ทางวิชาการและเครื่องมือต่างๆ มาสู่การตัดสินใจเชิงนโยบายของประเทศสมาชิกและตอบสนองต่อเป้าหมายการพัฒนาที่ยั่งยืนของสหประชาชาติ ในส่วนที่เกี่ยวข้องด้านความมั่นคงทางอาหาร ทําให้ประชาชนในภูมิภาคเข้าถึงทรัพยากรน้ําและพลังงานสมัยใหม่ในราคาที่เป็นธรรม รวมถึงการปรับตัวต่อการเปลี่ยนแปลงสภาพภูมิอากาศ
หัวข้อที่ 2. การกําหนดบทบาทของคณะกรรมาธิการแม่น้ําโขงในโครงสร้างสถาปัตยกรรมความร่วมมือภูมิภาค (The role of MRC in the regional cooperation architecture) นายกรัฐมนตรีกล่าวชื่นชมความสําเร็จของคณะกรรมาธิการแม่น้ําโขง ซึ่งรัฐบาลไทย กัมพูชา ลาวและเวียดนาม ได้จัดตั้งเมื่อปี 2538 ตลอดระยะเวลาที่ผ่านมาคณะกรรมาธิการฯ ได้ดําเนินความร่วมมือด้านการบริหารจัดการและพัฒนาทรัพยากรน้ําในลุ่มน้ําโขง เพื่อตอบสนองต่อการพัฒนาเศรษฐกิจสังคม และสิ่งแวดล้อม รวมถึงการยกระดับคุณภาพชีวิตที่ดีของประชาชน นายกรัฐมนตรีหวังว่า คณะกรรมาธิการฯ จะมีการพัฒนาองค์กรอย่างต่อเนื่อง เพื่อตอบสนองต่อความต้องการของประเทศสมาชิก ในการบริหารจัดการความเสี่ยงอย่างเป็นระบบต่อภัยพิบัติด้านน้ําแล้ง น้ําท่วม คุณภาพน้ํา และการปรับตัวต่อการเปลี่ยนแปลงสภาพภูมิอากาศ โดยมีการกําหนดแผนงานและเป้าหมายที่มีกรอบระยะเวลาชัดเจนร่วมกัน พร้อมเน้นย้ําว่า ความท้าทายดังกล่าวเป็นประเด็นข้ามพรมแดน คณะกรรมาธิการฯ จึงมีบทบาทสําคัญในการพัฒนาองค์ความรู้เชิงวิทยาศาสตร์และเสริมสร้างความเข้าใจที่ดีร่วมกัน ก่อให้เกิดความไว้วางใจและลดความเสี่ยงของการเกิดความขัดแย้งระหว่างประเทศ
นายกรัฐมนตรีเสนอให้ประเทศสมาชิกร่วมกันเสริมสร้างบทบาทการดําเนินงานของคณะกรรมาธิการฯ ให้เข้มแข็งยิ่งขึ้น โดยมีระเบียบปฏิบัติด้านการใช้น้ํา และเครื่องมือสนับสนุนการตัดสินใจเชิงนโยบายให้แก่รัฐบาลประเทศสมาชิก ทั้งนี้ คณะกรรมาธิการฯ ควรดํารงบทบาทการเป็นองค์กรวิชาการ และมุ่งพัฒนาให้เป็นศูนย์กลางความรู้ด้านทรัพยากรน้ําข้ามพรมแดนในภูมิภาคลุ่มน้ําโขง บนฐานนวัตกรรม 4.0 ซึ่งประเทศสมาชิก หน่วยงานภาครัฐ องค์กรพัฒนาและประชาชน สามารถเข้าถึงและใช้ประโยชน์ได้อย่างแท้จริง รวมถึงการเสริมสร้างศักยภาพบุคลากรของประเทศสมาชิก ในการกํากับดูแลการดําเนินงานของสํานักงานเลขาธิการคณะกรรมาธิการแม่น้ําโขงอย่างมีประสิทธิภาพ
ในช่วงท้าย นายกรัฐมนตรีเสนอให้มีการเสริมสร้างความเข้มแข็งให้คณะกรรมาธิการฯ เติบโต โดดเด่นและยืดหยุ่นเท่าทันต่อสถานการณ์การพัฒนาต่างๆ ในระดับภูมิภาคและระดับโลก โดยพัฒนาให้เป็นเวทีด้านการทูตเรื่องน้ําของภูมิภาค จึงควรมีการบริหารจัดการอย่างมีธรรมาภิบาล การมุ่งเน้นนวัตกรรม การพัฒนาบนฐานทรัพยากร (Nature-Based Solutions) การใช้ทรัพยากรน้ําเสริมสร้างความสัมพันธ์ระหว่างประเทศ และเชื่อมั่นว่า การพัฒนาบทบาทความเข้มแข็งของคณะกรรมาธิการฯ มีส่วนสําคัญให้ภูมิภาคลุ่มน้ําโขง เกิดความมั่นคง มั่งคั่งและยั่งยืน